《绿珠词》
宋代·邓林

凉台潇洒临清波，幄翠帘珠明绮罗。哀丝豪竹按新歌，红潮素脸春风和。

主君欢娱美人醉，报有无情使车至。几丛兰麝俱委尘，独指绿珠可当意。

众中偏是承恩深，妾身虽贱无二心。君前判命效一死，玉笛收声红日沉。

轻裾飘向阑干角，花钿散地金钗落。到头不负齐奴约，犹胜识字空投阁。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。